TŰZVÉDELMI MÉRNÖKI MESTERKÉPZÉSI SZAK
A Nemzeti Közszolgálati Egyetem Rendészettudományi Kara (NKE-RTK) Katasztrófavédelmi Intézete által szervezett két féléves, államilag támogatott és önköltséges formában, levelező munkarendben folyó műszaki képzés célja a négyéves tűzvédelmi mérnöki alapképzésre épülő magas szintű tűzvédelmi kompetenciák biztosítása. 
A képzés hazánkban egyedülálló módon a tűzvédelmi mérnöki szakterület mesterszintű ismereteinek elsajátítását teszi lehetővé, amelyhez a képzésben részt vevő Budapesti Műszaki és Gazdaságtudományi Egyetem oktatói állománya és infrastruktúrája is hozzájárul. A végzett hallgatók okleveles tűzvédelmi mérnöki diplomát kapnak.  
A mesterképzési szakon olyan komplex tűzvédelmi ismeretek megszerzésére van lehetőség, amelyek a fenntartható tűzvédelem tervezési, kivitelezési és üzemeltetési szempontjait érvényesítik menedzseri szempontokon keresztül. A képzés első alkalommal a 2026/2027. tanév őszi szemeszterében indul a tantervben szereplő 14 szakmai tantárgy oktatásával, amelyet a szakmai gyakorlat, az idegennyelvi ismeretek, a diploma konzultáció és készítés, illetve a szabadon választott tantárgyak egészítenek ki.
A mesterképzés kétféléves órarendje szerint az első félévben a szakmai tantárgyak oktatására az NKE-RTK Katasztrófavédelmi Intézetének oktatói által kerül sor a Ludovika Campus új, gróf Széchenyi Ödön Képzési Központban, míg a második félévi órák megtartását a képzésben együttműködőként a Budapesti Műszaki és Gazdaságtudományi Egyetem oktatói biztosítják.
A szakmai tantárgyak a teljesítményalapú tűzvédelmi tervezésre, a tűzvédelmi kutatásmódszertanra, a digitális tervezési eszközök (BIM, PyroSim, Pathfinder) alkalmazására, a mesterséges intelligencia, az adatelemzés és minta gyakorlatára, a veszélyes technológiák tűzvédelmére, valamint a tűzvédelmi mérnöki kommunikációra és vizualizációra fókuszálnak.
A tűzvédelmi mérnöki mesterképzési szakot sikeresen elvégző hallgatók tűzvédelmi mérnöki menedzserként tudnak elhelyezkedni, alapvetően a gazdálkodói szférában, illetve tűzvédelmi hatósági szakterületen. A képzés elsősorban azokat a készségeket és kompetenciákat fejleszti, amelyek a hallgatót a mérnöki műszaki feladatok vezetői szintű irányítására és szervezésére alkalmassá teszik.
Az államilag támogatott és az önköltséges mesterképzésre azok jelentkezhetnek, akik rendelkeznek a szükséges bemeneti alapvégzettséggel.
A mesterképzési szakon végzettek részére a Nemzeti Közszolgálati Egyetem Katonai Műszaki Doktori Iskolája lehetőséget biztosít a doktori képzésben való továbbtanulásra és PhD fokozat megszerzésére.

